作者:白居易
標題:立秋夕涼風忽至炎暑稍消即事詠懷寄汴州節度使李二十尚書
內容:嫋嫋簷樹動，好風西南來。紅缸霏微滅，碧幌飄颻開。披襟有餘涼，拂簟無纖埃。但喜煩暑退，不惜光陰催。河秋稍清淺，月午方裴回。或行或坐臥，體適心悠哉。美人在浚都，旌旗繞樓臺。雖非滄溟阻，難見如蓬萊。蟬迎節又換，雁送書未回。君位日寵重，我年日摧頹。無因風月下，一舉平生杯。